Document ID: 32009D0591

NEUVOSTON PÄÄTÖS,
tehty 7 päivänä heinäkuuta 2009,
liiallisen alijäämän olemassaolosta Latviassa
(2009/591/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 6 kohdan,
ottaa huomioon komission suosituksen,
ottaa huomioon Latvian esittämät huomautukset,
sekä katsoo seuraavaa:
(1)
EY:n perustamissopimuksen 104 artiklan mukaan jäsenvaltioiden on vältettävä liiallisia julkisen talouden alijäämiä.
(2)
Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.
(3)
Perustamissopimuksen 104 artiklan mukainen liiallisia alijäämiä koskeva menettely, sellaisena kuin sitä on selkeytetty liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetulla neuvoston asetuksella (EY) N:o 1467/97 (1), joka on osa vakaus- ja kasvusopimusta, edellyttää päätöstä liiallisen alijäämän olemassaolosta. Perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa vahvistetaan lisämääräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 3605/93 (2) vahvistetaan yksityiskohtaiset säännöt ja määritelmät kyseisen pöytäkirjan määräysten soveltamiseksi.
(4)
Kun vakaus- ja kasvusopimusta vuonna 2005 uudistettiin, pyrittiin lisäämään sopimuksen vaikuttavuutta ja vahvistamaan sen talousteoreettista perustaa sekä turvaamaan julkisen talouden kestävyys pitkällä aikavälillä. Sillä pyrittiin varmistamaan, että erityisesti talouden tilanne ja talousarviotilanne otettaisiin täysin huomioon liiallista alijäämää koskevan menettelyn kaikissa vaiheissa. Vakaus- ja kasvusopimuksen tarjoama kehys tukee tällä tavoin julkisen talouden rahoitusaseman ripeään tervehdyttämiseen tähtäävää hallituksen politiikkaa, jossa otetaan huomioon talouden tilanne.
(5)
Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Otettuaan huomioon perustamissopimuksen 104 artiklan 3 kohdan mukaisen kertomuksensa ja talous- ja rahoituskomitean perustamissopimuksen 104 artiklan 4 kohdan mukaisesti antaman lausunnon komissio katsoi, että Latviassa on liiallinen julkisen talouden alijäämä. Komissio on tämän vuoksi antanut neuvostolle Latviaa koskevan lausunnon alijäämän olemassaolosta 2 päivänä heinäkuuta 2009 (3).
(6)
Perustamissopimuksen 104 artiklan 6 kohdan mukaan neuvoston olisi otettava huomioon kyseisen jäsenvaltion mahdolliset huomautukset ennen kuin se kokonaisarvion tehtyään päättää, onko jäsenvaltiossa liiallinen alijäämä. Latviaa koskeva kokonaisarvio johtaa tässä päätöksessä esitettyyn päätelmään.
(7)
Liiallista alijäämää koskevassa menettelyssä huhtikuussa 2009 annetun ilmoituksen mukaan julkisen talouden alijäämä oli Latviassa 4,0 prosenttia suhteessa BKT:hen vuonna 2008 eli yli 3 prosentin viitearvon suhteessa BKT:hen. Lisäksi alijäämä ei ollut lähellä viitearvoa eli 3:a prosenttia suhteessa BKT:hen. Viitearvon ylittymistä voidaan kuitenkin pitää poikkeuksellisena perustamissopimuksessa sekä vakaus- ja kasvusopimuksessa tarkoitetulla tavalla. Ylitys johtuu erityisesti perustamissopimuksessa sekä vakaus- ja kasvusopimuksessa tarkoitetusta talouden jyrkästä laskusuhdanteesta. Komission yksiköiden kevään 2009 talousennusteessa Latvian reaalisen BKT:n kasvun odotetaan olevan vahvasti negatiivinen vuonna 2009 tuotannon supistuessa 13,1 prosenttia sen jälkeen, kun se vuonna 2008 supistui 4,6 prosenttia. Viimeisimpien indikaattoreiden mukaan supistuminen voi vuonna 2009 olla vieläkin rajumpaa eli noin 18 prosenttia.
Joulukuussa 2008 yhteisön maksutasetukiohjelmassa alijäämätavoitteeksi vahvistetut 5,3 prosenttia suhteessa BKT:hen vuonna 2009, 4,9 prosenttia suhteessa BKT:hen vuonna 2010 ja alle 3 prosenttia suhteessa BKT:hen vuonna 2011 ovat näin ollen muuttuneet epärealistisiksi. Viitearvon ylittymistä ei kuitenkaan voida pitää väliaikaisena. Komission yksiköiden kevään talousennusteessa, jossa otettiin ainoastaan huomioon joulukuussa 2008 hyväksyttyihin talousarvion tarkistuksiin perustuvat talousarviotoimenpiteet vuonna 2009, alijäämän ennustettiin kasvavan 4,0 prosentista suhteessa BKT:hen vuonna 2008 11,1 prosenttiin suhteessa BKT:hen vuonna 2009 ja, jos oletetaan, että politiikassa ei tapahdu muutoksia, pahenevan vielä 13,6 prosenttiin suhteessa BKT:hen vuonna 2010. Koska Latvian viranomaiset hyväksyvät kesäkuussa 2009 uusia vakauttamistoimenpiteitä ja kun lisäksi otetaan huomioon viranomaisten vuodeksi 2010 suunnittelemat toimenpiteet, olettaen että ne pannaan täysimääräisenä täytäntöön, julkisen talouden alijäämä suhteessa BKT:hen voi olla noin 10 prosenttia vuonna 2009, 8,5 prosenttia vuonna 2010 ja 6 prosenttia vuonna 2011 (4). Alijäämä ei siis ollut lähellä viitearvoa eikä ylitystä voida pitää väliaikaisena, vaikka alijäämän viitearvon ylitys vuonna 2008 vaikuttaakin poikkeukselliselta. Alijäämää koskeva perustamissopimuksen arviointiperuste ei näin ollen täyty.
(8)
Julkisen talouden bruttovelka oli 19,5 prosenttia suhteessa BKT:hen vuonna 2008, mikä on selvästi alle 60 prosentin viitearvon suhteessa BKT:hen. Velan odotetaan kuitenkin kasvavan nopeasti (komission yksiköiden kevään talousennusteessa luvut olivat 34,1 prosenttia suhteessa BKT:hen vuonna 2009 ja 50,1 prosenttia suhteessa BKT:hen vuonna 2010 olettaen, että kaikki Latvialle vuoteen 2011 asti tarjolla oleva kansainvälinen rahoitusapu hyödynnetään täysimääräisesti). Kun otetaan huomioon kesäkuussa 2009 hyväksytyt uudet vakauttamistoimenpiteet ja viranomaisten esittämät lisävakautussuunnitelmat vuosiksi 2010-2012, bruttovelkasuhde voi riittävistä oikaisutoimista huolimatta ylittää viitearvon eli 60 prosenttia suhteessa BKT:hen vuonna 2012 riippuen siitä, ottaako valtio vielä rahoitussektorin vakauttamistarpeiden vuoksi vastuulleen lisää velkoja ja jos ottaa niin missä määrin.
(9)
Vakaus- ja kasvusopimuksen määräysten mukaisesti otetaan huomioon talousarviovaikutukset, jotka aiheutuvat siitä, että Latvian hallitus toteuttaa eläkejärjestelmän uudistuksen täysin rahastoivan pilarin sisältävän järjestelmän käyttöönottamiseksi. Vaikka näiden uudistusten täytäntöönpano johtaa julkisen talouden rahoitusaseman tilapäiseen heikentymiseen, se parantaa kuitenkin selvästi julkisen talouden pitkän aikavälin kestävyyttä. Komission yksiköiden arvioiden mukaan uudistuksen nettokustannukset Latviassa olivat 1,6 prosenttia suhteessa BKT:hen vuonna 2008 ja - koska maksuja on väliaikaisesti alennettu 8,0 prosentista 2,0 prosenttiin vuonna 2009 - ne ovat - 0,4 prosenttia vuosina 2009 ja 2010. Täysin rahastoivaan toiseen pilariin maksettavien sosiaaliturvamaksujen osuuden suunnitellaan kasvavan 4 prosenttiin vuonna 2011 ja 6 prosenttiin vuonna 2012, minkä oletetaan kasvattavan uudistuksen kokonaiskustannuksia suhteessa BKT:hen 0,8 prosenttiyksikköä vuonna 2011 ja 1,2 prosenttiyksikköä vuonna 2012. Vakaus- ja kasvusopimuksen mukaisesti ne voidaan ottaa huomioon soveltamalla siirtymäkauden ajan lineaarista vähennystä ja ainoastaan, jos alijäämä pysyy lähellä viitearvoa. Koska alijäämä ei vuonna 2008 ollut lähellä viitearvoa eikä komission yksiköiden vuosia 2009 ja 2010 koskeva alijäämäennuste myöskään ole lähellä viitearvoa, eläkeuudistuksen kustannuksia ei voida ottaa huomioon.
(10)
Asetuksen (EY) N:o 1467/97 2 artiklan 4 kohdan mukaan ”merkitykselliset tekijät” voidaan ottaa huomioon liiallisen alijäämän olemassaolosta tehtävää, perustamissopimuksen 104 artiklan 6 kohdan mukaista neuvoston päätöstä edeltävissä vaiheissa ainoastaan, jos kaksi edellytystä - se, että alijäämä pysyy lähellä viitearvoa, ja se, että viitearvon ylitys on tilapäistä - täyttyvät täysin. Latvian tapauksessa nämä kaksi edellytystä eivät täyty. Merkityksellisiä tekijöitä ei sen vuoksi oteta huomioon tätä päätöstä edeltävissä vaiheissa,
ON TEHNYT TÄMÄN PÄÄTÖKSEN:
1 artikla
Kokonaisarvion perusteella todetaan, että Latviassa on liiallinen alijäämä.
2 artikla
Tämä päätös on osoitettu Latvian tasavallalle.
Tehty Brysselissä 7 päivänä heinäkuuta 2009.

Labels: 2
18